Document ID: 31996D0675

Komisjoni otsus,
25. november 1996,
milles sätestatakse Tšiilist pärit elusate kahepoolmeliste karploomade, okasnahksete, mantelloomade ja meritigude importimise eritingimused
(EMPs kohaldatav tekst)
(96/675/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/492/EMÜ, milles sätestatakse elusate kahepoolmeliste karploomade tootmise ja turustamise tervishoiunõuded, [1] viimati muudetud Austria, Soome ja Rootsi ühinemisaktiga, eriti selle artiklit 9,
ning arvestades, et:
Tšiili seadusandluse alusel vastutab elusate kahepoolmeliste karploomade, okasnahksete, mantelloomade ja meritigude tervisliku seisundi kontrollimise ning tootmise hügieeni- ja sanitaartingimuste järelevalve eest Servicio Nacional de Pesca (SERNAPESCA); sama seadusandluse alusel antakse SERNAPESCALE õigus lubada või keelata teatavates vööndites püüda kahepoolmelisi karploomi, okasnahkseid, mantelloomi ja meritigusid;
SERNAPESCA ja selle laboratooriumid on võimelised tõhusalt kontrollima Tšiili kehtivate õigusaktide kohaldamist;
Tšiili pädevad asutused on kohustunud edastama komisjonile regulaarselt ja viivitamata andmed toksiine sisaldava planktoni olemasolu kohta kalastusvööndites;
Tšiili pädevad asutused on andnud ametliku kinnituse direktiivi 91/492/EMÜ lisa V peatükis sätestatud nõuete täitmise ning kõnealuses direktiivis sätestatud tootmis- ja ümberpaigutamispiirkondade liigitamist, lähetus- ja puhastuskeskuste heakskiitmist ning rahva tervise ja tootmise kontrollimist käsitlevate nõuetega samaväärsete nõuete täitmise kohta; ühendusele tuleb eriti teatada võimalikest kalastusvööndeid käsitlevatest muudatusest;
Tšiili sobib kandmiseks direktiivi 91/492/EMÜ artikli 9 lõike 3 punktis a osutatud vastavustingimusi täitvate kolmandate riikide loetellu;
Tšiili soovib eksportida ühendusse külmutatud või töödeldud kahepoolmelisi karploomi, okasnahkseid, mantelloomi ja meritigusid;
selleks tuleb vastavalt direktiivi 91/492/EMÜ artikli 9 lõike 3 punkti b alapunktile ii määrata tootmispiirkonnad, kust kahepoolmelisi karploomi, okasnahkseid, mantelloomi ja meritigusid võib püüda ja ühendusse eksportida;
impordi eritingimusi kohaldatakse, ilma et see piiraks nõukogu 28. jaanuari 1991. aasta direktiivi 91/67/EMÜ (akvakultuuriloomade ja -toodete turuleviimist reguleerivate loomatervishoiunõuete kohta, [2] viimati muudetud direktiiviga 95/22/EMÜ [3]) kohaselt tehtud otsuste kohaldamist;
käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE.
Artikkel 1
Servicio Nacional de Pesca (SERNAPESCA) on Tšiili pädev asutus, mis kontrollib ja tõendab elusate kahepoolmeliste karploomade, okasnahksete, mantelloomade ja meritigude vastavust direktiivi 91/492/EMÜ nõuetele.
Artikkel 2
Tšiilist pärit ja inimtoiduks ettenähtud külmutatud või töödeldud kahepoolmelised karploomad, okasnahksed, mantelloomad ja meriteod peavad olema pärit käesoleva otsuse lisas loetletud heakskiidetud tootmispiirkondadest.
Artikkel 3
Käesolev otsus on adresseeritud liikmesriikidele.
Brüssel, 25. november 1996

Labels: 0
3
18
6